Poveste în șase cuvinte
Kelemen Ella Emilia
Colegiul Reformat Baczkamadarasi Kis Gergely, Odorheiu Secuiesc

Ideea de bază a activității mi-a fost dată la un webinar, și anume de a rezuma întâmplări în șase cuvinte, ca posibilitate de a încuraja răspunsuri creative și originale din partea elevilor. Ducând ideea mai departe, am creat un șir de activități care să se potrivească elevilor mei, având în vedere competențele vizate și obiectivele propuse. Consider că activitatea poate fi aplicată în situații variate și adaptată de fiecare profesor după necesități. 
  Activitatea constă în rezumarea esenței unui text narativ în șase cuvinte, pentru ca să se ajungă la enunțuri, de genul „Unele relații durează o viață întreagă”, „ Cu pași mici se parcurg distanțe mari”.
Am pornit de la textul lui Ionel Teodoreanu „Ulița copilăriei”. După prelucrarea textului, le-am cerut elevilor să formuleze un enunț format din cinci-șase cuvinte, prin care să ilustreze esența textului. Soluțiile găsite de elevi au oferit oportunitatea de a atrage atenția lor asupra faptului că, același text poate fi abordat din diferite perspective, din moment ce enunțurile lor se puteau împărți în trei-patru grupe, în funcție de ce i s-a părut esențial fiecăruia. Astfel, unii au pus accent pe relațiile interumane, alții pe rolul jucat de uliță în viața copilului, iarăși alții pe etapele vieții, etc.  Semnificațiile textului au putut fi evidențiate în acest fel într-un mod creativ și distractiv.
Pentru a parcurge procesul și invers, le-am solicitat ca, de această dată, pornind de la enunțul formulat de fiecare, să ilustreze ideea exprimată prin acesta printr-un text narativ creat de ei. 
Această activitate a presupus antrenarea diferitelor operații de gândire, precum abstractizarea sau generalizarea, a ajutat la identificarea ideilor principale, la aprofundarea semnificațiilor desprinse din text. A presupus nu doar interpretare de text literar, dar și producere de text.
Sugestii de aplicare a ideii de a rezuma o întâmplare în șase cuvinte, ar fi rezumarea vacanței în șase cuvinte, a unei etape de viață, a unui eveniment. Posibilitățile sunt multiple, lăsând loc creativității profesorului.

